S-1156/2010

Mál þetta, sem dómtekið var 25. janúar 2011, er höfðað með ákæru útgefinni af lögreglustjóranum á höfuðborgarsvæðinu 21. desember 2010 á hendur G-kk-þgf Þ-kk-þgf G-kk-þgf, kt. […], Kársnesbraut 106, Kópavogi, fyrir fjársvik með því að hafa, laugardaginn 14. ágúst 2010, svikið út í verslun Elko, Skógarlind 20, Kópavogi, flatskjá og uppþvottavél, samtals að verðmæti 220.585 kr., með því að láta skuldfæra andvirðið heimildarlaust á greiðslukortareikning annars manns með framvísun greiðslukorts, sem ákærði hafði stolið.

Þetta er talið varða við 248. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Af hálfu Byko ehf., er þess krafist að ákærði verði dæmdur til að greiða skaðabætur að fjárhæð 220.858 kr. ásamt vöxtum samkvæmt 8. gr. laga nr. 38/2001, um vexti og verðtryggingu, frá 14. ágúst 2010 til 18. ágúst 2010, en með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags. Þá er krafist málskostnaðar.

Ákærði krefst vægustu refsingar er lög leyfa og þess að hún verði skilorðsbundin. Ákærði fellst á fyrirliggjandi skaðabótakröfu. Þá krefst verjandi ákærða hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í apríl 1992. Í sakavottorði ákærða kemur fram að hinn 29. maí 2008 var hann dæmdur í þriggja mánaða fangelsi, skilorðsbundið í tvö ár, fyrir þjófnað og tilraun til þjófnaðar. Hinn 11. september 2008 var honum dæmdur hegningarauki fyrir brot gegn 1. mgr. 106. gr. almennra hegningarlaga, en honum var ekki gerð sérstök refsing. Með dómi 22. apríl 2009 var ákærði dæmdur í tólf mánaða fangelsi fyrir brot gegn 252., 244., 106. og 2. mgr. 218. gr. almennra hegningarlaga. Þá var honum með dómi 29. apríl 2010 gerður hegningarauki, sex mánaða fangelsi, fyrir brot gegn 1. mgr. 217., 1. mgr. 106., 244. og 1. mgr. 259. gr. almennra hegningarlaga og umferðarlagabrot. Auðgunarbrot ákærða samkvæmt síðastnefnda dóminum hefur ítrekunaráhrif vegna brots hans nú, sbr. 71. gr. og 255. gr. almennra hegningarlaga. Til refsilækkunar horfir hins vegar að ákærði hefur játað brot sitt hreinskilnislega, hann er ungur að árum og hefur samþykkt að greiða skaðabætur. Að öllu þessu virtu þykir refsing ákærða hæfilega ákveðin fangelsi í tvo mánuði. Vegna sakaferils ákærða þykir ekki unnt að skilorðsbinda refsingu hans.

Ákærði hefur samþykkt skaðabótakröfu sem gerð er í ákæru og ber honum því að greiða umkrafðar skaðabætur, eins og nánar greinir í dómsorði. Með vísan til 3. mgr. 176. gr. laga nr. 88/2008 verður ákærða gert að greiða bótakrefjanda málskostnað sem þykir hæfilega ákveðinn 40.000 kr.

Þá ber ákærða samkvæmt 1. mgr. 218. gr. laga nr. 88/2008 að greiða sakarkostnað. Um er að ræða þóknun verjanda sem þykir hæfilega ákveðin 48.820 kr., að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, G-kk-nf Þ-kk-nf G-kk-nf, sæti fangelsi í tvo mánuði.

Ákærði greiði Byko ehf. 220.585 krónur ásamt vöxtum samkvæmt 1. mgr. 8. gr. laga nr. 38/2001, um vexti og verðtryggingu, frá 14. ágúst 2010 til 18. ágúst 2010, en með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

Ákærði greiði Byko 40.000 krónur í málskostnað.

Ákærði greiði í sakarkostnað 48.820 króna þóknun verjanda síns, O-kk-ef E-kk-ef héraðsdómslögmanns.

S-kvk-nf B-kvk-nf